บลจ.กรุงไทยชูพันธบัตรรัฐหนีหุ้นผันผวน
KTAM เพิ่มทางเลือกหนีตลาดหุ้นผันผวน ขายกองทุนพันธบัตรภาครัฐ3เดือน จ่ายผลตอบแทน 3.20% ต่อปี
26 ก.ย. 2554

KTAM เพิ่มทางเลือกหนีตลาดหุ้นผันผวน ขายกองทุนพันธบัตรภาครัฐ3เดือน จ่ายผลตอบแทน 3.20% ต่อปี
นายสมชัย  บุญนำศิริ   กรรมการผู้จัดการ  บริษัทหลักทรัพย์จัดการกองทุน (บลจ.) กรุงไทย  (KTAM) เปิดเผยว่า ในช่วงที่ภาวะตลาดหลักทรัพย์ มีความผันผวนค่อนข้างมาก  บริษัทเสนอทางเลือกให้กับผู้ลงทุน  โดยการเปิดจำหน่ายกองทุนเปิดกรุงไทยประจำ 3 เดือน คุ้มครองเงินต้น 1 ( KTFIX3M1 ) อายุโครงการ 3 เดือน  ลงทุนในพันธบัตรภาครัฐในประเทศทั้ง 100% ผู้ลงทุนจะได้รับผลตอบแทนประมาณ   3.20% ต่อปี 
กองทุนนี้เหมาะสำหรับผู้ลงทุนที่รับความเสี่ยงได้ในระดับค่อนข้างต่ำ และต้องการพักเงินไว้ในระยะสั้นๆ ก่อนที่จะหาโอกาสในการลงทุนต่อไป 
สำหรับแนวโน้มตลาดตราสารหนี้ในประเทศ มีความกังวลเกี่ยวกับปัญหาเศรษฐกิจในยุโรปและสหรัฐอเมริกา ซึ่งจะส่งผลต่อความเสี่ยงของเศรษฐกิจโลกและไทย จึงเริ่มคาดการณ์ว่าแนวโน้มที่คณะกรรมการนโยบายการเงิน (กนง.) จะปรับขึ้นอัตราดอกเบี้ยนโยบายต่อเนื่องมีความเป็นไปได้ลดลง
ปัจจัยที่ต้องติดตามในช่วงนี้ คือ การเคลื่อนไหวของเงินทุนระหว่างประเทศ ซึ่งเกิดจากความเสี่ยงด้านเครดิตของกลุ่มประเทศในยุโรป และเริ่มส่งผลต่อสภาพคล่องของสถาบันการเงิน จึงทำให้สถาบันการเงินต่างๆ รวมถึงกองทุนระหว่างประเทศมีการขายสินทรัพย์ต่างๆ หันไปถือครองสินทรัพย์ที่มีความเสี่ยงต่ำเพิ่มขึ้น เช่น พันธบัตรรัฐบาล  เงินสกุลดอลล่าร์สหรัฐฯ เป็นต้น